### NN 32/2023 (22.3.2023.), Presuda Visokog upravnog suda Republike Hrvatske poslovni broj: Usoz-47/22-5 od 27. veljače 2023.

VISOKI UPRAVNI SUD REPUBLIKE HRVATSKE

576

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Ljiljane Karlovčan-Đurović, Blanše Turić i mr. sc. Inge Vezmar Barlek, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu prijedloga P. B. iz S., D., na sjednici vijeća održanoj 27. veljače 2023.

presudio je

Ukida se Odluka o nerazvrstanim cestama Općine Dubrovačko primorje (»Službeni glasnik Dubrovačko-neretvanske županije«, 21/21.).

Obrazloženje

1. P. B. iz S. podnio je prijedlog za ocjenu zakonitosti Odluke o nerazvrstanim cestama Općine Dubrovačko primorje (»Službeni glasnik Dubrovačko-neretvanske županije«, 21/21.; u daljnjem tekstu: Odluka). U prijedlogu u bitnom ističe da kč. br. 753, 759, 760, 761, 786 do 794 i 800 do 816 k.o. Đ. D., a koje su, među ostalim, obuhvaćene osporenom Odlukom, nikada nisu korištene za promet vozilima, već su ih koristili isključivo njihovi vlasnici za odvoz i dovoz stoke, izvlačenje drva, pečenje klačine i sl. Smatra da cesta koja u osporenoj Odluci prelazi preko navedenih čestica ne udovoljava zakonskim uvjetima da bi se proglasila nerazvrstanom cestom. Ističe da ta »cesta« ne povezuje naselja ni bilo kakve objekte jer na tom području nema nikakvih objekata. Prigovara što se osporenom Odlukom oko 6.000 m² oduzima vlasnicima bez naknade.

2. Donositelj osporene Odluke nije dostavio Sudu očitovanje o prijedlogu, već je očitovanje dostavio općinski načelnik Općine Dubrovačko primorje. U očitovanju se navodi da javni poziv nositeljima stvarnih prava na nekretninama i poziv na uvid u elaborat, objavljen u Dubrovačkom vjesniku broj: 3703 od 22. siječnja 2022. nisu opći akti ni pojedinačne odluke, pa ne mogu biti predmet ocjene zakonitosti. Što se tiče osporavane Odluke, u očitovanju se ističe da prijedlog za ocjenu zakonitosti Odluke nije podnesen u roku propisanom člankom 83. stavkom 1. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17. i 110/21.; u daljnjem tekstu: ZUS), slijedom čega se predlaže odbacivanje prijedloga.

3. Budući da uz prijedlog za ocjenu zakonitosti općeg akta nije priložena pojedinačna odluka, Sud je razmotrio prijedlog u smislu članka 83. stavka 2. ZUS-a. Stoga nije osnovan prigovor o nepravodobnosti odnosno nedopuštenosti prijedloga.

4. Prijedlog je osnovan.

5. Osporena Odluka donesena je na temelju članka 109. Zakona o cestama (»Narodne novine«, br. 84/11., 22/13., 54/13., 148/13. i 110/19.; u daljnjem tekstu: ZoC), članka 35. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.; u daljnjem tekstu: ZoLP(R)S) i članka 32. Statuta Općine Dubrovačko primorje (»Službeni glasnik Dubrovačko-neretvanske županije«, 8/18. i 4/21.).

6. Članak 109. ZoC-a uređuje zaštitu nerazvrstanih cesta, članak 35. ZoLP(R)S-a daje ovlast predstavničkom tijelu jedinice lokalne i područne (regionalne) samouprave za donošenje općih akata, a članak 32. Statuta Općine Općine Dubrovačko primorje propisuje ovlasti Općinskog vijeća.

7. Osporenom Odlukom uređuje se, među ostalim, status nerazvrstane ceste i njeni dijelovi te vođenje jedinstvene baze podataka o nerazvrstanim cestama. Popis nerazvrstanih cesta sastavni je dio Odluke.

8. Članak 109. ZoC-a ne ovlašćuje jedinicu lokalne samouprave na određivanje nerazvrstanih cesta, članak 35. ZoLP(R)S-a načelne je naravi i ne može biti samostalna osnova za donošenje osporavane Odluke. Članak 32. Statuta Općine Općine Dubrovačko primorje, samostalno, bez mjerodavnog materijalnog prava, ne može biti osnova za donošenje općeg akta.

9. Polazeći od utvrđenja da navedene odredbe ZoC-a, ZoLP(R)S-a i Statuta Općine Općine Dubrovačko primorje, na temelju kojih je donesena osporena Odluka, nisu valjana osnova za donošenje odluke kao što je osporena Odluka, Sud ocjenjuje osporenu Odluku nezakonitom.

10. Stoga je, na temelju članka 86. stavka 3. ZUS-a, odlučeno kao u izreci.

Poslovni broj: Usoz-47/22-5

Zagreb, 27. veljače 2023.

Predsjednica vijeća
 dr. sc. Sanja Otočan, v. r.